विसं २०२३ साल माघ १४ गते जन्मिएका काभ्रेपलाञ्चोकको कुशादेवी ३ निवासी डा. बालकृष्ण थापा अस्पतालकै आवासगृहमा बस्दै आएका थिए । २०५१ सालमा एमबिबिएस गरेका उनले अध्ययनका क्रममा तीनपटक स्वर्णपदक प्राप्त गरेका थिए । बंगलादेशको ढाकास्थित बंगबन्धु शेख मुजिब चिकित्सा विश्वविद्यालयबाट न्युरो सर्जरीमा एमडी गरेका उनी ०५९ साउन ३० गते बिपी कोइराला मेमोरियल अस्पतालमा रजिस्ट्रार पदबाट सेवा प्रवेश गरेका थिए । ०६० चैत २४ गते जुनियर कन्सल्टेन्ट पदमा बढुवा भएपछि २०६२ मंसिर १८ मा उनी अस्पतालको स्थायी चिकित्सकका रूपमा नियुक्त भएका थिए । ०६६ असोज १४ गते न्युरो कन्सल्टेन्ट बनेका थापाले क्यान्सर अस्पतालको बोर्ड सदस्यका रूपमा ०६४ माघदेखि काम गरेका थिए । उनी यस बिमारका लागि निकै भरोसालाग्दा डाक्टरका रूपमा चिनिन्थे । उनको विभागमा आउने अधिकांशले उनलाई नै खोज्ने गरेको बिरामीहरू बताउँछन् ।
